དོན་དུ་བུད་མེད་ཀྱི་སེམས་ཁམས་བདེ་མིན་སྤྱི་ཚོགས་གནས་ཚུལ་དང་ཐད་ཀར་འབྲེལ་བ་ཡོད།སྐྱེས་མའི་སེམས་ཁམས་ཀྱི་ཁྱད་ཆོས་གཙོ་བོ་ནི་མོ་རང་ཚོའི་བརྩེ་སེམས་སྐྱེས་པ་ལས་ཕུན་སུམ་ཚོགས་པོ་ཡོད་པ་རེད།དོན་དག་གང་ལའང་སེམས་ཚོར་རྣོ་ཞིང་དགའ་སྐྱོ་གསལ།དེ་མིན་རྒྱུ་རྐྱེན་གཞན་ཞིག་ནི་ཕོ་མོའི་སྤྱི་ཚོགས་ལས་བགོས་དང་འགན་དབང་མི་འདྲ་བས་བཟོས་པ་རེད།ཁྱིམ་ཚང་དང་སྤྱི་ཚོགས་གོ་གནས་ཀྱི་འགྱུར་ལྡོག་གིས་སྐྱེས་མ་ཚོའི་འཚོ་བའི་ཁྱབ་ཁོངས་གཙོ་བོ་ནང་ཁྱིམ་ཚང་ཡིན་སྟབས།དུས་རབས་གསར་བའི་འགྲན་རྩོད་ཁྲོད་འདྲ་མཉམ་མིན་པའི་སེམས་ཁམས་ཀྱིས་སེམས་ཁ་གང་ཞིང་བློ་ཡིད་ཚིམ་པོ་ཡོང་ཐབས་བྲལ།ཕྱི་རོལ་ཏུ་སྐྱེས་པ་ཚོས་སྤྱི་ཚོགས་གོ་གནས་སྙེག་པའམ་རྒྱུ་ནོར་ལོངས་སུ་སྤྱད་དེ་གང་དགར་རོལ་ཡང་སྤྱི་ཚོགས་ཀྱི་ཁས་ལེན་དང་བསྔགས་བརྗོད་ཐོབ་ཐུབ་པ་རེད།འོན་ཀྱང་ཁྱིམ་ཚང་གཙོ་བོར་གཉེར་བའི་སྐྱེས་མ་ཚོའི་ངལ་རྩོལ་ལ་སྤྱི་ཚོགས་ཀྱི་དོ་སྣང་དང་བསྔགས་བརྗོད་ཐོབ་རྒྱུ་སླ་མོ་མ་རེད།དེར་བརྟེན།ཉིན་བཞིན་བསྐྱར་བཟློས་སུ་གྱུར་པའི་ཁྱིམ་ཚང་གི་ལས་ཀ་ཙག་ཙིག་བྲོ་བ་ཤོར་བ་དེས་སྐྱེས་མ་ཚོའི་སེམས་ལ་ངལ་བ་དང་དཀའ་ཚེགས་བཟོས་ཏེ་སེམས་ཁམས་བདེ་ཐང་མིན་པར་བསྒྱུར།